In nomine Domini. Amen. Noverint universi quod anno Domini millesimo ducentesimo nonagesimo quinto, indictione octava, quintadecima die mensis septembris, tempore domini Bonifacii pape octavi, in mei infrascripti notarii publici et testium subscriptorum presencia constitutus, religiosus vir, providus et discretus dominus Guillelmus de Duroforti, prior de Rabastencxs, electus Moysiacensis, supplicavit humiliter et devote religioso viro, provido et discreto, domino Stephano de Virizeto, priori claustrali locumque tenenti domini abbatis Cluniacensis in remotis agentis, ut electionem de ipso rite celebratam dignaretur canonice confirmare. Quiquidem prior claustralis predictus respondit domino electo in abbatem Moysiacensem predicto, quod potestatem super hoc aliquam non habebat. Actum Cluniaci, anno, die, mense et indictione predictis, presentibus reverendo in Christo patre domino... abbate Lezatensi, et religiosis viris fratribus P. de Bellojoco, Poncio de Valle Celosa, Amelio del Castanhier, Petro de Lacstroa, domino Bertrando Roderii, Petro Bertrando de Monte Merone et Petro Vitali monachis, testibus ad hoc vocatis specialiter et rogatis. (Attestation du notaire «Hugo dictus Sine Timore, clericus Caturcensis, sacrosancte Romane ecclesie auctoritate notarius, etc.» avec son seing.)